अर्टेटालाई प्रदर्शन अस्वीकार्य
आर्सनल व्यवस्थापक मिखेल अर्टेटाले इंग्लिस प्रिमियर लिगमा ब्राइटनविरुद्ध आफ्नो क्लबले बेहोरेको हार अस्वीकार्य रहेको बताएका छन् । उक्त खेलमा आर्सनलको प्रदर्शन सुधारिएको भए पनि टिमले एक गोलको अग्रता मात्र गुमाएन, हारसमेत आत्मसात् गरेको थियो । खेल सकिन २० मिनेटअगाडि निकोलस पेपेले आर्सनललाई अग्रता दिलाएका थिए ।
लन्डन — आर्सनल व्यवस्थापक मिखेल अर्टेटाले इंग्लिस प्रिमियर लिगमा ब्राइटनविरुद्ध आफ्नो क्लबले बेहोरेको हार अस्वीकार्य रहेको बताएका छन् । उक्त खेलमा आर्सनलको प्रदर्शन सुधारिएको भए पनि टिमले एक गोलको अग्रता मात्र गुमाएन, हारसमेत आत्मसात् गरेको थियो । खेल सकिन २० मिनेटअगाडि निकोलस पेपेले आर्सनललाई अग्रता दिलाएका थिए ।तर कमजोर डिफेन्सका कारण लेविस डन्कले बराबरी गोल फर्काए भने अतिरिक्त समयको पनि पाँचौं मिनेटमा निल मउपेले ब्राइटनका लागि विजयी गोल गरे । ‘हाम्रो टिम पक्कै युवा छ र कम अनुभवी छ । तर हामीले हातमा रहेको खेल गुमायौं,’ उनले भने, ‘म वास्तवमै निकै दु:खी छु । जसरी हामीले खेल गुमायौं, त्यो स्विकार्न सकिने खालको नै छैन ।’आर्सनलको यो लगातार हार हो । यसअघि टिम म्यानचेस्टर सिटीसँग पराजित भएको थियो । सिटीविरुद्ध इतिहादमा भएको त्यस खेलमा डिफेन्डर डेविड लुइजले कमजोर प्रदर्शन गरेका थिए । ब्राइटनसँग त्यस्तै खेल नदेखिए पनि पहिलो गोल आर्सनलको कमजोर डिफेन्सकै कारण खाएको थियो ।कोरोना भाइरस संक्रमणको महामारीले खेल रोकिनुअगाडि आर्सनल सन् २०२० मा अपराजित रहेको थियो । यस प्रदर्शनको कारण टिमले अर्को सिजन युरोपमा खेल्ने सम्भावना बढेको थियो । तर लगातार दुई हारले यो सम्भावना कमजोर बनाएको छ । आर्सनल शीर्ष चारबाट ८ अंकले पछाडि छ ।अर्टेटाले भनेका छन्, ‘पछिल्लो समय हामीले केही क्षेत्रमा निकै राम्रो पनि गरेका छौं । तर त्यसको फाइदा लिन सकेनौं । यति माथिल्लो स्तरमा लगातार कमजोरीले विपक्षीलाई गोलको अवसर दिनुहुन्न । आर्सनल जत्तिको क्लबबाट खेल्दा हामीले कम्तीमा यस्तो प्रदर्शन स्विकार्न सकिन्न । त्यसैले म अब आउने खेललाई लिएर चिन्तित पनि छु । हामीले प्रदर्शनमा चाँडै सुधार गर्नुपर्नेछ ।’आर्सनलले थप समस्याका रूपमा आफ्ना गोलरक्षक ब्रेन्ड लेनोलाई पनि गुमाएको छ । फेरि खेल सुरु भएयता घाइते हुने उनी आर्सनलका तेस्रो खेलाडी हुन् । सिटीविरुद्धको खेलमा पाब्लो मारी र ग्रानिट जाका पनि घाइते भएका थिए । आर्टेटाले लेनो घाइते हुनु दुर्भाग्यपूर्ण रहेको पनि बताए । 